Egerészölyveket öl meg leggyakrabban az áramütés » Think Outside The Box
Az elmúlt években a hazai villanyoszlopok alig 5%-ának ellenőrzése során már mintegy négy és fél ezer áramütött madártetem került elő. A felmérések idei szakaszában az önkéntesek, a Nemzeti Park Igazgatóságok és az MME munkatársai 6911 oszlopot vizsgáltak meg és összesen 19 madárfaj 377 elpusztult példányát találták meg. Becslések szerint az ország területén évente összesen több tízezer madár szenved halálos áramütést.
Az állatvédő szervezet 2004 őszétől végzi az országos Középfeszültségű Oszlop Felméréseket (KFO), hogy a madárvédelemben dolgozó szakemberek és önkéntesek segítségével országosan, egységes módon gyűjtött adatokhoz jusson az áramütések problémájának nagyságrendjéről. Mivel Magyarországon mintegy 700 ezer középfeszültségű oszlop található, a probléma felmérése csak több éves munkával lehetséges.
A korábbi felmérésekkel együtt már 56 667 oszlopról állnak rendelkezésre részletes adatok. A magyarországi középfeszültségű elektromos vezetékhálózat mintegy egytizede már madárbarátnak mondható, de az átalakítások üteme rendkívül lassú, ráadásul a nem mindig megfelelő technológiák használata miatt sokszor még ezeken az oszlopokon is pusztulnak el madarak.
Az áramütés azon fajok esetében jelenti a legnagyobb problémát, amelyek előszeretettel használják az oszlopokat kiülésre, és amelyeknek magyarországi állománya az európai uniós állomány jelentős részét képezi. Az ilyen fokozottan védett fajok közé tartozik a kerecsensólyom, a parlagi sas, és a kék vércse, de az 1990-es évek felmérési adatai alapján a gólyákat érintő, emberi eredetű pusztulás szinte teljes egészében az elektromos vezetékekhez köthető. A listát, mint már több éve, a Magyarországon leggyakoribb, bár ennek ellenére védett ragadozó madár, az egerészölyv vezeti, de rajtuk kívül is számos faj tetemeire bukkantak.
Címkék: egerészölyv, elektromos áram, vezeték, áramütés